Diari Oficial de la Generalitat Valenciana


Sumari del DOGV 5989, del 06-04-2009 (2009/3727)

ACORD de 27 d'octubre de 2008, de la Comissió Territorial d'Urbanisme de València, relatiu a la modificació número 21 del PGOU de Puçol. Expedient número 2007-0277.
--------------------------------------------------------------------------------------------------------------------------------------------------------------------

### Dades del document

Número de DOGV
:   5989

Data del DOGV
:   06-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3727


Data del document
:   27-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Puçol
    * pla d'urbanisme

ACORD de 27 d'octubre de 2008, de la Comissió Territorial d'Urbanisme de València, relatiu a la modificació número 21 del PGOU de Puçol. Expedient número 2007-0277. [2009/3727]  
En relació amb l'expedient remés per l'Ajuntament de Puçol que fa referència a la modificació número 21 del PGOU del municipi es ressalten els següents:  
Antecedents  
U. Tramitació municipal  
La modificació es va sotmetre a informació pública per resolució d'Alcaldia núm. 530 de 12 de febrer de 2007, amb la publicació d'aquesta en el DOGV núm. 5475, de 23 de març 2007, i en el periòdic Levante de 27 de febrer de 2007. Transcorregut el període d'exposició pública, sense que s'hi presentaren al·legacions, el Ple de l'Ajuntament en data 21 de desembre de 2007 va aprovar provisionalment el document i va acordar demanar l'aprovació definitiva d'aquest a la Comissió Territorial d'Urbanisme.  
Dos. Documentació del projecte  
El projecte consta de memòria i plànol d'informació i d'ordenació de l'ordenació estructural vigent i proposta en l'àmbit.  
Tres. Objecte  
L'objecte del projecte és la modificació de la zona verda Jardí Botànic pertanyent a la Xarxa estructural d'espais lliures i la seua qualificació com a dotacional pertanyent a la Xarxa estructural de dotacions per a la construcció de la Casa de la Música de Puçol, dotació pública composta per Auditori i per Escola de Música.   
L'àmbit es troba situat en l'extrem est del nucli urbà al costat del nucli antic de la localitat, tancat per la muralla del segle XVII que encara queda. En l'actualitat l'ús que té és el de camp d'entrenament ocasional de l'equip de futbol de la localitat. L'actuació busca obrir l'espai de la muralla a la població, posant-la en valor, i establir un pol d'atracció que servisca per a revitalitzar el nucli antic.  
Quatre. Tramitació autonòmica  
S'ha sol·licitat que emeten informe els següent organismes sectorials:  
- DG de Transports de la Conselleria d'Infraestructures i Transport.  
- Divisió de Carreteres de la Conselleria d'Infraestructures i Transport.  
- Diputació de València del Servei de Vies i Obres.  
- Demarcació de Carreteres de l'Estat del Ministeri de Foment.  
- ST de Cultura de la Unitat de Patrimoni.  
Cinc. Informes emesos  
1. Unitat de Patrimoni de la Conselleria de Cultura, emés el 4 de febrer de 2008, en sentit favorable a l'efecte patrimonial.  
2. El 27 de març de 2008 ha tingut entrada l'informe del Servei de Planificació de la Diputació de València en sentit favorable, atés que no afecta cap carretera d'aquesta Diputació.  
3. Consta presentada la sol·licitud de cèdula territorial d'urbanització (expedient 2007/0279), en la qual s'ha emés un informe desfavorable de la Divisió de Carreteres de la Conselleria d'Infraestructures i Transport, de 7 de juny de 2007, perquè consideren que s'ha d'aportar un accés que presente condicions de seguretat viària i capacitat.   
En compliment de l'esmentat informe de la Divisió de Carreteres, s'adjunta un annex al projecte de modificació núm. 21 presentat per a aprovació definitiva, que consisteix en un pla d'ordenació en què es recull l'ordenació viària plantejada pel Pla especial Camí de les Pedres, situat al sud de l'àrea objecte d'aquesta modificació, promogut per l'IVHSA, amb una nova rotonda en projecció que resoldrà els possibles problemes de trànsit que s'haurien pogut produir.   
El 3 de juny de 2008 s'ha sol·licitat de nou informe la Conselleria d'Infraestructures i Transport, al qual s'ha adjuntat la documentació referida, basant-se en la qual el 13 de juny de 2008 la Divisió de Carreteres de la Conselleria d'Infraestructures i Transport ha emés informe favorable.   
4. El 23 d'abril de 2008 la Demarcació de Carreteres de l'Estat del Ministeri de Foment emet un informe on indica que no són competents per a emetre informe.  
5. Posteriorment a la Comissió Informativa de 17 de juny de 2008, en la qual aquest expedient es va sotmetre a dictamen, el director territorial de Cultura emet el 5 de setembre de 2008 l'informe següent:   
«1. Es delimita el recinte com a àrea de vigilància arqueològica, de manera que prèviament a qualsevol actuació que es realitze en l'àmbit haurà de ser autoritzada expressament per la Conselleria de Cultura i Esport, tal com es regula en l'article 62 i següents de la Llei de patrimoni cultural valencià.  
2. El projecte de Casa de la Música, o qualsevol altra intervenció que afecte aquesta àrea, haurà de ser respectuós amb el recinte en el qual s'ubicarà, amb la realització d'un estudi dels buits originals del recinte murari. A partir d'aquest estudi s'haurà de restablir en la mesura que es puga l'estat original, restringint el nombre de buits als estrictament necessaris. S'ha de mantenir la protecció integral que estableix el catàleg.»  
Sis. Aigua i sanejament  
L'Ajuntament ha aportat informe emés per Aguas de Valencia, SA el 7 d'abril de 2008, que informa positivament la capacitat dels recursos del municipi per a atendre les necessitats previstes en aquest desenvolupament basant-se en les circumstàncies següents:  
- El consum anual previst d'aigua potable en aquest projecte s'estima en 4.658 m³.  
- El municipi de Puçol està connectat al sistema bàsic metropolità de distribució d'aigua potable, des d'on s'abasteixen les seues necessitats amb aigua de baix contingut en nitrats.  
- Actualment el cabal disponible de l'esmentat sistema és suficient per a assumir el desenvolupament urbanístic previst en aquesta actuació urbanística.  
Es considera que l'article 25.4 del Text refós de la llei d'aigües exigeix informe de la Confederació Hidrogràfica per als plans urbanístics únicament quan comporten noves demandes de recursos hídrics, cosa que no s'entén que ocórrega en aquest cas, ja que es tracta de sòl urbà que canvia d'un ús de zona verda que requereix un reg a un ús dotacional cultural el consum d'aigua del qual estarà prou limitat tenint en compte les finalitats a què es destina, en conseqüència, no pot entendre's que aquest projecte comporte una nova demanda de recursos hídrics, que no obstant això, està garantida segons l'informe emés per l'entitat gestora Aguas de Valencia, SA. Per tant, no resulta d'aplicació l'article 25.4 de la Llei d'aigües.  
Set. Planejament vigent  
Puçol disposa de Pla general, aprovat definitivament per la Comissió Territorial d'Urbanisme el 28 de juny de 1995 i homologat posteriorment a la LRAU amb aprovació definitiva pel mateix organisme el 19 de setembre de 1996.  
Huit. Acord de la Comissió Informativa d'Urbanisme  
La Comissió Informativa d'Urbanisme en sessió de data 17 de juny de 2008, amb el vot favorable de tots els vocals presents, va fer la proposta següent: emetre un informe favorable a l'aprovació definitiva de la modificació puntual número 21 del PGOU, després del dictamen del Consell Jurídic Consultiu.  
Fonaments jurídics  
Primer. Aspectes formals  
La tramitació ha sigut correcta de conformitat amb el que estableix l'article 83, per remissió de l'article 94.1 de la Llei 16/2005, de 30 de desembre, de la Generalitat Valenciana, urbanística valenciana (d'ara endavant LUV), en allò que fa referència a modificacions de plans.  
No obstant això, no es considera encertada l'actual denominació donada per l'Ajuntament del projecte Pla de reforma interior de millora i modificació número 21 del PGOU Jardí Botànic, perquè s'entén que l'objecte d'aquest projecte és únicament i exclusivament una modificació puntual del PGOU i no un Pla de reforma interior de millora, ja que la funció general d'aquests últims és la d'establir l'ordenació detallada en els sectors delimitats a aquesta finalitat, i no és aquest l'objecte del present projecte, el qual, com ja s'ha indicat, té com a única finalitat una modificació puntual del Pla general que afecta la qualificació d'una parcel·la concreta dotacional de la xarxa primària.   
Per tant, per al segellament del document han d'aportar-se dues còpies del text refós de la modificació número 21 del PGOU on s'eliminen les referències que es fan a la denominació Pla de reforma interior de millora.  
Segon. Valoració global  
El canvi de qualificació de xarxa estructural d'espais lliures a xarxa estructural de dotacions per a la construcció de la Casa de la Música, evidentment, suposa una reducció de la superfície total de zones verdes del municipi, que actualment disposa de 850.484,80 m² de zona verda executada entre xarxa primària i secundària, tenint en compte el Paratge Natural Municipal de la Costera (de propietat municipal). En aquest còmput no s'inclou el parc Jardí Botànic que ara es pretén suprimir, ni el parc del barranc del Vallet al barri dels Hostalets, perquè encara no està executat. Per tant, l'estàndard de zones verdes de l'article 8 de la LOTPP i article 206 del ROGTU estàndard global de zones verdes de 10 m² per habitant, amb el potencial de població previst en el Pla general (de 27.253 habitants), la proporció actual de zona verda per habitant se situa en 31,20 m² de zona verda/habitant, si bé els metres quadrats de zona verda per habitant aconseguirien els 51,44 m² si tenim en compte la població real actual (16.531 habitants), segons es justifica en la memòria del projecte. També es compleix l'estàndard previst en l'article 52.2.a) de reservar 5 m² per habitant de parc públic de xarxa primària, ja que aquesta puja a més de 500.000 m²sòl.  
La modificació de les reserves de sòl dotacional públic incloses en la xarxa primària queda limitada, segons els articles 52 i 94.2 de la LUV a aquells casos que suposen una millora de l'equilibri del model urbanístic i dels requisits de qualitat, funcionalitat, capacitat i coherència que la llei estableix. D'acord amb això, la modificació proposada suposa un reequilibri en les dotacions previstes pel planejament general, i no suposa una disminució de la superfície dotacional en l'àmbit, vetlant per les necessitats reals del municipi en dotar-lo d'una dotació al servei del municipi, amb la creació de la Casa de la Música.  
Per tant, no s'aprecia obstacle legal que impedisca l'aprovació autonòmica de la modificació plantejada, conforme a l'article 85 de la LUV, en tant que la modificació proposada respon a l'interés públic local degudament justificat per la corporació.  
Tercer. Informe favorable del Consell Jurídic Consultiu  
El 31 de juliol de 2008 el Ple del Consell Jurídic Consultiu emet el Dictamen 551/2008 amb la conclusió següent:  
«Per tot el que queda exposat, el Consell Jurídic Consultiu de la Comunitat Valenciana és del parer:  
Que el projecte de modificació puntual número 21 del Pla general del municipi d'ordenació urbana de Puçol és conforme amb l'ordenament jurídic, quant a les zones verdes.»  
Quart. Òrgan competent  
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen resolutori sobre l'aprovació definitiva dels plans generals -i les seues modificacions- de municipis de menys de 50.000 habitants, de conformitat amb el que disposa l'article 10.a) del Decret 162/2007, de 21 de setembre, del Consell, pel qual s'aprova el Reglament dels òrgans territorials i urbanístics de la Generalitat.   
No obstant això, la modificació comporta una diferent qualificació o ús urbanístic de zones verdes o espais lliures anteriorment previstos, per la qual cosa d'acord amb el que estableix l'article 94.4 de la LUV, la seua aprovació requereix l'informe favorable del Consell Jurídic Consultiu de la Comunitat Valenciana, en relació amb l'article 10.8.e) de la Llei 10/1994, de 19 de desembre, de creació del Consell Jurídic Consultiu de la Comunitat Valenciana.  
A la vista del que antecedeix la Comissió Territorial d'Urbanisme de 27 d'octubre de 2008, per unanimitat, acorda: aprovar definitivament la modificació puntual número 21 del PGOU de Puçol, si bé en l'execució del projecte hauran de preveure's les condicions que ha posat de manifest la Direcció Territorial de Cultura en l'informe emés el 5 de setembre de 2008, per al compliment de les quals haurà de vetlar l'Ajuntament de Puçol.  
Per al segellament del document per la CTU i publicació de l'acord s'ha d'aportar en duplicat exemplar un text refós en el qual s'eliminen les referències de Pla de reforma interior de millora.   
Contra aquest acord, que no posa fi a la via administrativa, es pot interposar recurs d'alçada davant de la secretària autonòmica d'aquesta Conselleria, segons el que disposa l'article 68.3.c) de la Llei 5/1983, de 30 de desembre, de Govern Valencià, i article 26 del Decret 92/2007, de 6 de juliol, del Consell de la Generalitat, que estableix l'estructura orgànica de la Presidència i de les conselleries de l'administració de la Generalitat, en el termini d'un mes comptador a partir de l'endemà a la data de recepció d'aquesta notificació.  
Si escau, les administracions públiques poden formular requeriment d'anul·lació o revocació segons el que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica d'aquesta Conselleria, en relació amb l'article 68.3.c) de la Llei 5/1983, de 30 de desembre, de Govern Valencià, i article 26 del Decret 92/2007, de 6 de juliol, del Consell de la Generalitat, que estableix l'estructura orgànica de la Presidència i de les conselleries de l'administració de la Generalitat, en el termini de dos mesos comptadors a partir de l'endemà de la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no es pot interposar recurs en via administrativa. No obstant això, quan una Administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar en el termini de dos mesos comptadors des de la notificació recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 46.1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que es considere oportú.  
València, 27 d'octubre de 2008.- La secretària de la Comissió Territorial d'Urbanisme: Concepción del Campo Ram de Viu.